Title: คำสั่งหัวหน้าคณะรักษาความสงบแห่งชาติ ที่ 26/2559 เรื่อง การจัดหาที่ดินเพื่อใช้ในการดำเนินโครงการพัฒนาที่อยู่อาศัยเพื่อแก้ไขปัญหาการบุกรุกลำน้ำสาธารณะ

คำสั่งหัวหน้าคณะรักษาความสงบแห่งชาติ

คำสั่งหัวหน้าคณะรักษาความสงบแห่งชาติ
ที่ ๒๖/๒๕๕๙
เรื่อง
การจัดหาที่ดินเพื่อใช้ในการดำเนินโครงการพัฒนาที่อยู่อาศัย
เพื่อแก้ไขปัญหาการบุกรุกลำน้ำสาธารณะ

โดยที่รัฐบาลได้มีนโยบายสำคัญเร่งด่วนในอันที่จะแก้ไขปัญหาชุมชนแออัด
รวมทั้งปัญหาที่อยู่อาศัยและสิ่งปลูกสร้างรุกล้ำลำน้ำสาธารณะ
โดยเฉพาะในพื้นที่จังหวัดปทุมธานีซึ่งได้ประสบปัญหาดังกล่าวเป็นอย่างมาก
เพื่อประโยชน์ในการสร้างความเป็นระเบียบเรียบร้อยของบ้านเมือง
แก้ไขปัญหาการบริหารทรัพยากรน้ำ และป้องกันปัญหาอุทกภัย
สมควรกำหนดให้กระทรวงการพัฒนาสังคมและความมั่นคงของมนุษย์โดยสถาบันพัฒนาองค์กรชุมชน
(องค์การมหาชน)
ซึ่งเป็นหน่วยงานที่มีภารกิจในการสนับสนุนและให้การช่วยเหลือในการพัฒนาที่อยู่อาศัยและสิ่งแวดล้อมเพื่อเสริมสร้างความเข้มแข็งของชุมชนและประชาสังคม
และได้เตรียมการดำเนินโครงการแก้ไขปัญหาที่อยู่อาศัยเพื่อคนยากจนที่บุกรุกที่ดินสาธารณะ
จังหวัดปทุมธานี โครงการปทุมธานีโมเดล เพื่อรองรับประชาชนให้มีที่อยู่อาศัยมาระยะเวลาหนึ่งแล้ว
เข้าดำเนินการเพื่อปรับปรุงแก้ไขปัญหาอย่างเป็นรูปธรรมและมีประสิทธิภาพ โดยนำที่ดินซึ่งพ้นจากสภาพที่ประชาชนใช้ประโยชน์ร่วมกันแล้วมาดำเนินการ
โดยยังคงสภาพการเป็นที่ดินของรัฐ
แต่ให้สหกรณ์ซึ่งเป็นองค์กรเอกชนตามกฎหมายนำไปใช้ประโยชน์ตามนโยบายข้างต้นได้ บนพื้นฐานความสมัครใจและความร่วมมือกับประชาชนในพื้นที่
อันจะนำไปสู่การดำเนินโครงการพัฒนาที่อยู่อาศัยเพื่อแก้ไขปัญหาลักษณะเดียวกันในพื้นที่แห่งอื่นต่อไป

อาศัยอำนาจตามความในมาตรา
๔๔ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติ จึงมีคำสั่ง
ดังต่อไปนี้

ข้อ ๑  ให้คลองเชียงรากใหญ่ซึ่งมีเนื้อที่ทั้งหมดประมาณ
๓๐ ไร่ ในท้องที่ตำบลคลองหนึ่ง อำเภอคลองหลวง จังหวัดปทุมธานี
เฉพาะภายในแนวเขตตามแผนที่ท้ายคำสั่งนี้ ตกเป็นที่ราชพัสดุ โดยให้มีผลเป็นการถอนสภาพที่ดินอันเป็นสาธารณสมบัติของแผ่นดินสำหรับพลเมืองใช้ร่วมกัน

ข้อ ๒  ในการใช้ประโยชน์ที่ดินตามข้อ ๑
ให้กรมธนารักษ์จัดให้สหกรณ์ตามกฎหมายว่าด้วยสหกรณ์
ที่จัดตั้งขึ้นตามโครงการแก้ไขปัญหาที่อยู่อาศัยเพื่อคนยากจนที่บุกรุกที่ดินสาธารณะ
จังหวัดปทุมธานี โครงการปทุมธานีโมเดล นำไปใช้ประโยชน์ในการดำเนินโครงการดังกล่าว
 ทั้งนี้ การใช้ประโยชน์ให้เป็นไปตามระเบียบกระทรวงการคลัง
ว่าด้วยการจัดหาประโยชน์ในที่ราชพัสดุ และบันทึกความร่วมมือโครงการบ้านมั่นคงในที่ราชพัสดุ
ระหว่าง กรมธนารักษ์ กระทรวงการคลัง กับสถาบันพัฒนาองค์กรชุมชน (องค์การมหาชน)
กระทรวงการพัฒนาสังคมและความมั่นคงของมนุษย์

ข้อ ๓[๑]  คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

สั่ง ณ วันที่ ๑๐
มิถุนายน พุทธศักราช ๒๕๕๙
พลเอก ประยุทธ์  จันทร์โอชา
หัวหน้าคณะรักษาความสงบแห่งชาติ

[เอกสารแนบท้าย]

๑. แผนที่ท้ายคำสั่งหัวหน้าคณะรักษาความสงบแห่งชาติ
ที่ ๒๖/๒๕๕๙

(ดูข้อมูลจากภาพกฎหมาย)

ปริยานุช/จัดทำ
๑๓ มิถุนายน
๒๕๕๙

ชวัลพร/ตรวจ
๒๓ มิถุนายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๓๓ ง/หน้า ๙/๑๐ มิถุนายน ๒๕๕๙